VENDIM
Nr. 684, datë 6.11.2024

PËR KRIJIMIN E SHOQËRISË AKSIONARE “ENTI KOMBËTAR I OPERIMIT RRUGOR” SHA
(Ndryshuar me VKM nr. 821, datë 30.12.2025)
(i përditësuar)

Në mbështetje të nenit 100 të Kushtetutës, të nenit 105, të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, dhe të ligjit nr. 97/2023, “Për buxhetin e vitit 2024”, të ndryshuar, me propozimin e zëvendëskryeministrit dhe ministër i Infrastrukturës dhe Energjisë, Këshilli i Ministrave

VENDOSI:

1. Krijimin e shoqërisë aksionare, me kapital 100 (njëqind) % shtetëror, me emërtimin “Enti Kombëtar i Operimit Rrugor”, në vijim “EKORR sh.a.”, me qëllim ofrimin e shërbimit të operimit për mundësimin e aksesit në rrugë të përdoruesve.
2. EKORR sh.a. ofron kundrejt pagesës shërbimin e operimit dhe çdo shërbim tjetër, në përputhje me qëllimin e krijimit dhe statutin e saj.
3. Shoqëria aksionare, sipas përcaktimeve në pikën 1 të këtij vendimi, themelohet, organizohet dhe funksionon me dy nivele administrimi, në përputhje me parashikimet e ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar.
4. Ministria e Infrastrukturës dhe Energjisë përfaqëson shtetin si pronar të 100 (njëqind) % të aksioneve të shoqërisë dhe brenda 30 (tridhjetë) ditëve nga hyrja në fuqi e këtij vendimi ndjek procedurat e nevojshme ligjore, për:
a) themelimin dhe miratimin e statutit të shoqërisë aksionare;
b) regjistrimin e shoqërisë aksionare në Qendrën Kombëtare të Biznesit.
5. Kapitali fillestar për krijimin e shoqërisë aksionare të jetë 50 000 000 (pesëdhjetë milionë) lekë. Vlera prej 50 000 000 (pesëdhjetë milionë) lekësh transferohet nga buxheti i Ministrisë së Infrastrukturës dhe Energjisë, pranë shoqërisë EKORR sh.a., menjëherë pas regjistrimit të saj në Qendrën Kombëtare të Biznesit.
6. Organet drejtuese të shoqërisë aksionare EKORR sh.a., sipas parashikimeve të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, janë Asambleja e Përgjithshme e Aksionarit, Këshilli Mbikëqyrës dhe Administratori. Detyrat dhe përgjegjësitë e Asamblesë së Përgjithshme, të Këshillit Mbikëqyrës e të Administratorit, si dhe organizimi e funksionimi i shoqërisë janë, sipas parashikimeve të ligjit nr. 9901, datë 14.4.2008, të ndryshuar, dhe parashikimeve në statutin e EKORR sh.a.
7. EKORR sh.a. ka si objekt të veprimtarisë:
a) operimin e rrugëve me pagesë;
b) mirëmbajtjen e infrastrukturës së operimit, e cila përfshin sistemin e portave të automatizuara për lejimin e hyrje-daljeve në rrugë, sistemin elektronik për mbledhjen e tarifave dhe serverat e nevojshëm për mbajtjen e përpunimin e të dhënave dhe të arkëtimeve përkatëse;
c) prodhimin dhe shpërndarjen e biletave të pajtimit mujor (aboneve) për përdoruesit e rrugëve me pagesë;
ç) arkëtimin e tarifës në rrugët me pagesë;
d) monitorimin dhe koordinimin e shërbimit të operimit në rrugët me pagesë, operimi i të cilave kryhet nga shoqëritë koncesionare përkatëse;
dh) sigurimin e sistemeve dhe aplikacioneve elektronike për menaxhimin dhe përdorimin e portave të automatizuara për lejimin e hyrje-daljeve në rrugë, për mbledhjen e tarifave dhe serverave të nevojshëm për mbajtjen dhe përpunimin e të dhënave e të arkëtimeve përkatëse.
8. Veprimtaritë e parashikuara në shkronjat “a”, “b”, “c” dhe “ç”, të pikës 7, të këtij vendimi, kryhen nga EKORR sh.a., përveç rasteve kur është parashikuar ndryshe në kontratat përkatëse të koncesionit.
9. Për rrugët me pagesë, të cilat nuk janë në kontrata koncesioni dhe mirëmbahen nga Autoriteti Rrugor Shqiptar, EKORR sh.a. lidh marrëveshje të veçantë me Autoritetin Rrugor Shqiptar për kryerjen e veprimtarive të parashikuara në shkronjat “a”, “b”, “c” dhe “ç”, të pikës 7, të këtij vendimi. Në marrëveshjen e veçantë, ndër të tjera, parashikohen dispozita për arkëtimin e tarifës dhe të ardhurave të tjera nga operimi i rrugës, si dhe për tarifën që EKORR sh.a., përfiton për kryerjen e veprimtarive përkatëse.
10. EKORR sh.a. mund të ofrojë shërbime të tjera shtesë për subjekte publike dhe private, në përputhje me qëllimin e krijimit, fushën e veprimtarisë dhe statutin e saj.
11. Shoqëria aksionare financohet nga të ardhurat e veta nga ofrimi i shërbimeve dhe burime të tjera të ligjshme. Të ardhurat e shoqërisë aksionare përdoren për ushtrimin e veprimtarisë së saj.
12. Burimi i të ardhurave të EKORR sh.a., janë:
a) të ardhurat nga tarifa vjetore që përftohet nga shoqëritë koncesionare që kryejnë shërbimin e operimit në rrugët kombëtare me pagesë, sipas përcaktimeve në shtojcën 1, bashkëlidhur këtij vendimi;
b) të ardhurat nga tarifa që përftohet nga Autoriteti Rrugor Shqiptar për kryerjen e veprimtarive të parashikuara në shkronjat “a”, “b”, “c” dhe “ç”, të pikës 7, të këtij vendimi, në bazë të marrëveshjes përkatëse;
c) të ardhurat nga arkëtimi i tarifës në rrugët me pagesë;
ç) të ardhura të tjera të ligjshme të cilat vijnë nga kryerja e veprimtarive sipas pikës 7, të këtij vendimi;
d) të ardhura të tjera të lejuara, si: grantet dhe huat.
13. Ministria e Infrastrukturës dhe Energjisë i siguron shoqërisë aksionare mjediset e punës, të nevojshme për fillimin e ushtrimit të veprimtarisë.
14. Efektet financiare për zbatimin e këtij vendimi për krijimin e kapitalit fillestar të shoqërisë, në vlerën 50 000 000 (pesëdhjetë milionë) lekë, përballohen nga buxheti i Ministrisë së Infrastrukturës dhe Energjisë, për vitin 2024, në programin “Transporti rrugor”.
[bookmark: _GoBack]14/1. Ministrisë së Infrastrukturës dhe Energjisë në programin “Transporti rrugor”, i shtohet fondi në vlerën 50 000 000 (pesëdhjetë milionë) lekë për rritje të kapitalit të EKORR sh.a.-së, për mbulimin e veprimtarisë operacionale, i cili përballohet nga fondi rezervë i buxhetit, për vitin 2025.
15. Ngarkohet Ministria e Infrastrukturës dhe Energjisë për zbatimin e këtij vendimi.
 Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

SHTOJCË 1
TARIFA E SHËRBIMIT TË ENTIT KOMBËTAR TË OPERIMIT RRUGOR SHA

1. Tarifa vjetore e shërbimit të EKORR sh.a., përcaktohet si herësi i mesatares gjeometrike të kostove të operimit* e shprehur në % (përqindje) me vlerën e të ardhurave për secilin vit, si më poshtë:

* mesatare gjeometrike e kostove të operimit (%)=

a = b/c (raporti midis kostos së operimit me vlerën e të ardhurave të parashikuara për atë vit operimi e shprehur në %)

b = kosto operimi në atë vit

c = vlera e parashikuar e të ardhurave në atë vit

n = numri i viteve të operimit

